b"\n_START_ARTICLE_\nArmin Meiwes\n_START_SECTION_\nDrapet\n_START_PARAGRAPH_\nMeiwes hadde lagt ut en \xc2\xabannonse\xc2\xbb p\xc3\xa5 Internett hvor han s\xc3\xb8kte etter en velbygd 18-30-\xc3\xa5ring som \xc3\xb8nsket \xc3\xa5 bli slaktet. Bernd J\xc3\xbcrgen Armando Brandes, en tysk mann som var kjent for \xc3\xa5 bes\xc3\xb8ke homofile prostituerte og interessert i lemlestelse i hjembyen sin, svarte Meiwes._NEWLINE_Da de to m\xc3\xb8ttes i mars 2001 valgte Meiwes \xc3\xa5 filme hele seansen som ikke har blitt vist offentlig. If\xc3\xb8lge de som har sett filmen skal det hele ha startet med at Meiwes amputerte Brandes' penis. F\xc3\xb8rst \xc3\xb8nsket Brandes at Meiwes skulle bite av ham penisen, men han klarte det ikke. Etterp\xc3\xa5 tok Meiwes en kniv og pr\xc3\xb8vde \xc3\xa5 kutte av penisen. Da det viste seg at kniven var for sl\xc3\xb8v, hentet han en skarpere kniv og skar den av. Etter et mislykket fors\xc3\xb8k av Brandes p\xc3\xa5 \xc3\xa5 spise penisen sin r\xc3\xa5, stekte Meiwes den i en panne med salt, pepper og hvitl\xc3\xb8k f\xc3\xb8r de to delte m\xc3\xa5ltidet seg imellom. Meiwes matet hele tiden Brandes med store mengder alkohol og smertestillende, mens han l\xc3\xa5 i badekaret og ventet p\xc3\xa5 \xc3\xa5 d\xc3\xb8 blodtap._NEWLINE_10 timer senere var Brandes fortsatt i live, men bevisstl\xc3\xb8s. Meiwes bestemte seg for \xc3\xa5 ta steget videre._NEWLINE_Meiwes tok med seg Brandes inn i et rom han hadde gjort klart for anledningen. Her drepte han Brandes med knivstikk i strupen, f\xc3\xb8r han hengte ham opp p\xc3\xa5 noen klargjorte kj\xc3\xb8ttkroker og slaktet ham. Meiwes la s\xc3\xa5 kj\xc3\xb8ttet i fryseren for \xc3\xa5 spise resten senere.\n_START_SECTION_\nFengslingen\n_START_PARAGRAPH_\nI desember 2002 ble Meiwes arrestert etter at han p\xc3\xa5 nytt la ut en annonse. Politiet opps\xc3\xb8kte huset hans hvor de fant menneskekj\xc3\xb8tt i fryseren og en to-timers videofilm som viste drapet. Mengden menneskekj\xc3\xb8tt som ble funnet tydet p\xc3\xa5 at Meiwes kunne ha spist s\xc3\xa5 mye som 20\xc2\xa0kg. Armin Meiwes ble d\xc3\xb8mt til \xc3\xa5tte og et halvt \xc3\xa5r for drapet p\xc3\xa5 Bernd J\xc3\xbcrgen Armando Brandes, og saken fikk stor medieoppmerksomhet over hele verden. Mange protesterte mot straffen ettersom Brandes selv \xc3\xb8nsket \xc3\xa5 bli drept og fordi kannibalisme ikke var forbudt ved lov._NEWLINE_Da saken p\xc3\xa5 nytt ble tatt opp i retten hevdet Meiwes' psykolog at han fremdeles hadde fantasier og \xc3\xb8nsket \xc3\xa5 slakte og spise unge mennesker. 9. mai 2006 ble Meiwes d\xc3\xb8mt til livstid av en domstol i Frankfurt am Main."